
Factori în construcţia identităţii europene

 

 

Capitolul I

 

Identitate. Etnicitate. Naţionalism

 

Identitatea individului include apartenenţa sa la o anumită categorie etnică, la o naţiune sau la un grup etnic, apartenenţă determinată prin naştere sau în urma procesului de socializare.

Etnia, comunitatea etnică, reprezintă orice grup mare de oameni, ai cărui membrii sunt legaţi prin descendenţa lor comună, prin limba pe care o vorbesc şi cultura pe care o consideră ca fiind proprie. Sunt considerate etnii: ginta, tribul, poporul şi naţiunea.

Naţionalismul secolului trecut s-a împletit, peste tot, cum se ştie, cu viziunea romantică a istoriei, care a idealizat istoria fiecărei naţiuni şi a cultivat conştiinţa naţională prin referiri la paginile luminoase ale istoriei naţiunii.

In secolul nostru, naţionalismul şi-a manifestat tot mai pregnant caracterul antidemocratic. Naţionalismul a fost inclus în arsenalul ideologic al totalitarismului comunist.

Naţionalismul se defineşte prin trei note fundamentale: etnocentrism, xenofobie şi tendinţa spre etnocraţie. Cele trei sunt inseparabile, se atrag şi se completează reciproc.

Etnocentrismul - înseamnă centrarea pozitivă pe propria etnie, aceasta fiind considerată ca punct de referinţă al tuturor judecăţilor şi opţiunilor valorice. "O asemenea orientare părtinitoare spre propriul grup înseamnă că ceilalţi şi grupul lor vor fi văzuţi şi judecaţi negativ, apreciaţi ca fiind de valoare inferioară."

Xenofobia este explicată în mare parte prin etnocentrism. Ea poate lua aspecte gradual diferite, de la reţinere şi aversiune, până la ură. Etnocentrismul întăreşte coeziunea internă a propriei etnii, dar alimentează în acelaşi timp raportarea duşmănoasă la alte etnii, provoacă stări conflictuale în raporturile dintre etnii.

David Robertson afirma că "etnocentrismul este înrudit cu rasismul, ca afirmare a superiorităţii înnăscute a culturii şi societăţii proprii".


Etnocraţia înseamnă literal dominaţia unei etnii asupra alteia în cadrul unei anumite societăţi.

 

 

 

Tendinţa etnocratică se afirmă astăzi în multe ţări europene şi reprezintă o serioasă ameninţare pentru democraţie. 

Omogenitatea etnică a statului este o utopie, nerealizată şi irealizabilă în majoritatea statelor contemporane. După Eric J. Hobsbown, dintre cele 170 de state existente pe glob, în 1990, cel mult o duzină puteau fi considerate omogene din punct de vedere etnic sau lingvistic.

In privinţa relaţiilor interstatale, modelul este oferit de o formaţiune cu totul nouă, produsă de integrarea europeană, cu instituţiile sale suprastatale, care, fără a ameninţa identitatea naţională a părţilor participante, asigură permeabilitatea totală a frontierelor statale.

In relaţia internă, soluţia constă în renunţarea la etnocraţie, în întărirea democratismului orânduirii statale în toate ţările, în asigurarea egalităţii cetăţenilor pe temeiul unor reglementări juridice garantate. In cadrul unui stat de drept, rezolvarea sau cel puţin îmblînzirea conflictelor dintre majoritate şi minoritate implică elaborarea unor reguli şi instituţii care asigură în acelaşi timp integritatea statului şi identitatea minorităţilor.

 

 

 

 

Etnicitate şi naţionalism

Gery Focke scria în 1993: "Caracteristica principală a naţionalismului renăscut, nu numai în România, ci şi în întreaga Europă de est, este accentuarea apartenenţei etnice. Urmarea este excluderea minorităţilor, iar acestea sunt, în consecinţă, ele însele reduse la identitatea lor etnică."

În Est, cetaţenia şi naţionalitatea sunt distincte în limbajul comun şi cel oficial: poţi fi cetăţean al statului român, fiind de altă naţionalitate decât cea română.

In Occident, prin "naţionalitatea unui individ" se înţelege cetăţenia lui, înscrisă în paşaport, indiferent de limba sa maternă şi apartenenţa sa culturală.

Când se vorbeşte astăzi, în Est, de relaţii interetnice, se au în vedere relaţiile dintre naţiuni, precum şi cele dintre majoritate şi minorităţi naţionale.

In viziunea naţionalistă, naţiunea este suportul statului naţional şi statul naţional este proprietatea naţiunii. În acest caz, într-un stat naţional, indivizii minorităţii etnice nu pot fi decât cetăţeni de grad secund. Ei rămân străini, deşi s-au născut pe acelaşi pământ cu majoritarii. 

 

 

Jurgen Habermas scria: "în sânul unei asociaţii politice, orice echidistanţă dintre demers ca suport al suveranităţii şi un etnos specific conduce la opresiunea sau la asimilarea forţată a celorlalte structuri etnice, culturale, religioase sau socio-economice a populaţiei."

Majoritatea regatelor din nordul şi vestul Europei s-au format în Evul Mediu, ca state cu teritoriu distinct, conţinând un sigur grup socio-lingvistic dominant (naţiunea).

Până în secolul al XIX-lea populaţia acestor state a fost animată de un sentiment de mândrie şi loialitate mai curând regională decât naţională.

La sfârşitul secolului al XIX-lea naţionalismul s-a extins la o bună parte din europeni, determinându-i să susţină superioritatea ţării lor faţă de toate celelalte. Acest spirit i-a animat pe italieni şi pe germani, divizaţi politic, în lupta de unificare a naţiunilor respective, care s-a întins aproape pe toată durata secolului al XIX- lea

La începutul anilor '70 aceste mişcări şi-au atins scopul, atât în Italia, cât şi în Germania.

Atragerea maselor, care a făcut posibilă utilizarea deplină a potenţialului unui stat, reprezintă cea mai importantă caracteristică a sistemului modern de guvernare. 

Intre anii 1848 - 1914, europenii au pus un accent mai mare pe participarea populaţiei la conducere, prin dezvoltarea instituţiilor parlamentare şi democratice, sau cu aparenţe democratice.

Statele naţionale cu sisteme guvernate doar formal de către cetăţeni au fost Franţa în timpul domniei lui Napoleon al III- Iea şi Germania condusă de Bismarck şi succesorii acestuia. Anglia, Franţa, Italia au avut democraţii parlamentare mai complete.

Aspiraţia către statul naţional şi autodeterminare, care i-a animat pe europeni după 1848, a influenţat şi evenimentele din statele aflate la hotarul de vest al continentului. Conştiinţa naţională s-a accentuat în Spania şi Portugalia, dar acest lucru n-a fost de-ajuns pentru unificarea statelor respective în măsura în care reuşiseră Anglia şi Franţa.

Liderii portughezi şi spanioli au reacţionat relativ târziu şi nu tocmai adecvat la doleanţele cetăţenilor, care cereau guvernare reprezentativă. Chiar şi în aceste condiţii, înainte de 1914, ambele ţări au început să-şi creeze instituţii ale autoguvernării.

Începând din a doua jumătate a secolului al XIX-lea forţele naţionaliste şi democratice ameninţă să zdruncine dictaturile multinaţionale, austriacă şi rusească, din estul Europei.

Primul sens al naţiunii este cel de ansamblul comunităţii umane care constituie statul.

 

 

 

 

 

 

Pentru a înţelege evoluţia noţiunii de naţionalism în Europa, trebuie amintite evenimentele istorice ce stau la bază acestuia.

Mişcările naţionaliste s-au ciocnit multă vreme de sistemul Metternich, cel de la Congresul de la Viena din 1815. Autorii Congresului includeau strigătul - "Trăiască Naţiunea" - şi redecupau Europa după voinţa lor.

Primul val al revoluţiilor, datorat refuzului popoarelor de a fi supuse puterii absolute se înregistrează în 1820.

In Spania, o revoltă l-a determinat pe regele Ferdinand al VII-lea să reinstaureze Constituţia, Franţa a restabilit ordinea în 1823, Austria va restaura puterea la Napoli şi Piemont, etc.

Aceste insurecţii, aceste revolte sunt politice. Ele sunt însoţite de revendicări naţionale, ca în Grecia şi în coloniile spaniole din America.

Al doilea val vine din Franţa, în 1830. In Belgia a avut cel mai mare răsunet; Anglia se opunea unei unificări a belgienilor cu Franţa. Evenimentele s-au produs şi în Italia, Germania şi în Europa Centrală şi Orientală. Pentru naţionalişti, 1830 reprezenta speranţa că într-o zi ei vor putea să se elibereze de tirania monarhiilor. In articolul "Europa - Condiţia sa şi viitorul său", publicat la Londra în 1852, Manzzini declara că problema naţionalităţilor, pusă în mod corect, este cea a "alianţelor popoarelor, a echilibrului forţelor conştiente pe baze noi, a organizării lucrării pe care Europa trebuie să o îndeplinească."

Al treilea şi al patrulea val pornesc din Franţa. Naţiunile nu sunt ceva etern. Ele au început, ele vor sfârşi. Confederaţia Europeană, probabil le va înlocui. Dar nu aşa, este legea secolului în care trăim. În prezent, existenţa naţiunilor este bună, necesara chiar.

O comunitate de limbă şi cultură dă naştere în mod inevitabil unei dorinţe de a trăi împreună. Dorinţa de a trăi în comun nu vine din cer, ea este rezultatul unei istorii comune. Cuvântul naţionalism este încărcat de istorie. La începutul secolului al XIX-lea, cuvântul naţional era plin de fidelitate faţă de moştenirea ideologică afectivă.

Într-o bună parte din ţările Europei occidentale asistăm în ultimele trei decenii ale secolului al XIX-lea la o voinţă deliberată din partea statelor de a sustrage sarcina educativă autorităţilor şi instituţiilor religioase, extinzând aplicarea sa tuturor membrilor corpului social.

Revenirea naţionalismelor în Europa se accentuează după 1989. Există reale motivaţii în legătură cu aceasta. Astăzi naţionalismele europene nu mai sunt numai un fel de subprodus al erei comuniste, căci ele sunt prezente în toate democraţiile occidentale, societăţi industriale dezvoltate.

Conflictele din periferiile multietnice se aseamănă toate, în proporţii gradate, celor inter-etnice ale fostei lumi comuniste, mai ales după căderea imperiului sovietic.

Paradoxul derutant la care asistăm azi este cel al unei imense tentative de omogenizare, de uniformizare a lumii europene, venită de pe continentul american, care provoacă astfel efectul contrar: căutarea pătimaşă a diferenţelor, a deosebirii, a recunoaşterii. De aceea nu trebuie să credem că revenirea naţionalismelor nu se produce nici în Europa Centrală şi Orientală.

 

Dinastia Habsburg din Austria s-a adaptat destul de bine şi a reuşit să supravieţuiască, cedând maghiarilor controlul asupra treburilor interne în regiunea locuită de ei, regiune care a continuat să facă parte din imperiu, devenind totodată Regat al Ungariei.

Deşi ulterior etnia maghiară preponderentă şi nemţii austrieci au refuzat să acorde concesii importante numeroaselor minorităţi naţionale de pe teritoriilor lor, totuşi conducerea imperială a continuat să fie dominată de teama unei revolte şi a unei posibile dezmembrări a imperiului.

Dinastia Romanov din Imperiul Rus controla un stat întins, cu peste 100 de naţionalităţi. Ţarii făceau parte din etnia cea mai numeroasă, marii ruşi, drept care nu au socotit necesar să ajungă la compromisuri cu minoritatea, nici măcar în măsura în care au făcut-o Habsburgii.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Capitolul II

 

Suveranitatea statului în

procesul integrării regionale europene

 

 

Calitatea suverană, deci deţinerea competenţei exclusive, conferă titularului acesteia şi posibilitatea de a renunţa la ea în anumite situaţii. Este vorba de transferul unor elemente de suveranitate către alte subiecte de drept.

Statele Uniunii Europene au ales o altă cale, radical diferită de cea tradiţională. In mod voluntar, liber consimţit, statele membre au cedat treptat elemente ale suveranităţii lor naţionale organelor comunitare, desesizându-se de anumite competenţe în favoarea acestora. Acelaşi lucru se întâmplă şi în cazul Consiliului Europei, dar exclusiv în domeniul drepturilor omului, cu referire la jurisdicţia obligatorie a Curţii Europene a Drepturilor Omului şi la posibilitatea particularilor de a introduce recurs direct în faţa acesteia.

Unele dintre statele membre ale Uniunii Europene au procedat la revizuiri constituţionale, care să facă posibil transferul unor elemente de suveranitate şi, prin aceasta, integrarea europeană.

Uniunea europeană a cunoscut o evoluţie remarcabilă care o poate duce în viitor la formula unei federaţii de state. Dreptul Comunitar - atât cel original cât şi cel derivat - este guvernat de principiul aplicării imediate în dreptul naţional şi de principiul forţei superioare dreptului naţional, respectarea lor fiind garantată de jurisdicţia comunitară.

Multe instituţii au caracter integrator. Se utilizează chiar termenul de teritoriu comunitar, deşi fără o semnificaţie precisă. Uniunea este în prezent o structură hibridă. Ea dispune atât de instituţii de tip federal, cât şi de instituţii de tip confederal (Consiliul Miniştrilor şi Consiliul European). S-a constituit astfel un ansamblu politic şi instituţional care poate ajunge la crearea unui stat federal. El se apropie însă mai mult de o confederaţie decât de o federaţie, având un fundament convenţional, şi nu constituţional.

 

 

Caracterul Uniunii Europene face greu de integrat acest organism în şabloanele clasice. Uniunea a fost definită ca o comunitate supranaţională sau de integrare. Se apreciază că adevărata problemă nu este aceea de a şti dacă Uniunea Europeană îndeplineşte criteriile rezultate din experienţa statului naţional modern, ci integrarea europeană.

Paralel cu transferurile de suveranitate, aplicarea principului autonomiei locale, mai ales în cadrul regionalizării, a dus la cedarea constantă şi masivă de atribuţii de către stat în favoarea colectivităţilor teritoriale locale, iar principalii beneficiari au fost regiunile.

Domeniul în care se manifestă cel mai pregnant dorinţa de autonomie a regiunilor este cel al activităţii externe a regiunilor, în special prin participarea la euroregiuni şi prin contactele directe cu instituţiile europene.

Se observă că, în acest proces, competenţele de putere publică ale statului sunt supuse unei duble presiuni. Una se plasează la nivel superior, european, cealaltă, la nivel inferior - colectivităţi locale, în special regiuni.

Spre structurile europene statul transferă prerogative de suveranitate, în timp ce, spre colectivităţile teritoriale locale transferul nu priveşte decât competenţe de putere publică în domeniul economic, social, cultural, sănătăţii, forţei de muncă sau amenajării teritoriului.

Transferurile de suveranitate realizate de stat către Uniunea Europeană sunt liber consimţite şi sunt tocmai expresia unei necesităţi. Globalizarea problemelor, forţa deosebită a altor actori ai vieţii internaţionale în raport cu fiecare stat european luat în parte le-a determinat pe acestea să se unească, să treacă de la o simplă cooperare, în care fiecare era practic singur, la integrare, la adunarea forţelor şi constituirea unui pol distinct, unitar, puternic.

Aceste transferuri de suveranitate duc, astfel, la întărirea suveranităţii fiecărui stat membru al Uniunii Europene, ele fiind, fiecare împreună cu celelalte, prin uniunea din care fac parte, mult mai puternice.

Trebuie spus faptul că transferul de suveranitate liber consimţit nu se face în favoarea unui alt stat, ci a unei organizaţii de integrare, în interiorul căreia statele, între ele, rămân egale. Transferul de atribuţii nu duce la dispariţia suveranităţii statului, ci dimpotrivă, are ca rezultat întărirea ei sub aspectul efectivităţii.

Integrarea europeană se face între state naţionale suverane şi egale. Asocierea la acest proces şi a colectivităţilor teritoriale locale este benefică, dar nu deplasează centrul de greutate al integrării.

De aceea, Europa regiunilor este o simplă metaforă, fără nici un corespondent real până în acest moment, deoarece statul naţional suveran nu numai că nu a dispărut dar el încă stăpâneşte şi dirijează în viaţa internaţională. 

 

 

 

 

 

 

 

 

 

Regionalizare. Regionalism. Globalizare

 

.

In ultimul timp, concepte ca globalizarea, regionalismul şi regionalizarea au devenit cuvintele cele mai des folosite în ştiinţele sociale. Termenii au devenit atât de obişnuiţi, încât specialiştii nici nu mai încearcă să le clarifice sensul, mulţi fiind tentaţi să le ia drept axiome.

Conceptele cheie, în viziunea lui Kâroly Gruberl, sunt următoarele:

A. Suntem martorii unei etape a evoluţiei globale, sfârşitul statului-naţiune în care, ca urmare a creşterii numărului de organisme internaţionale, a unui grad nemaivăzut de internaţionalizare şi interdependenţă a economiei globale şi a noilor metode de comunicare, statele-naţiune nu mai sunt capabile să-şi mai joace rolul de dinainte, de actori independenţi în politica externă, în problemele de securitate şi macro-economice.

B. În acest mediu global , competenţele stateţor-naţiune nu sunt subminate numai de procesele care le influenţează de la nivelele suprastatale, ci şi de procesele de nivel substatal. Regiunile reprezintă o ameninţare pentru vechile structuri şi legitimitatea statului-naţiune atât în sfera economiei, cât şi în cea a administraţiei politice.

C. Dacă multe din statele vestului, "luminate", acceptă noile provocări ale globalizării, hotărând să renunţe la unele din puterile statului-naţiune în favoarea instituţiilor de tranziţie ale Uniunii Europene, în schimb, unele din naţiunile din Europa Centrală şi de Est preferă concepţia premodernă, tribalistă şi exclusivist etnică a statului şi a naţiunii.

D. Cultura globală şi telecomunicaţiile vor elimina în cele din urmă discrepanţa etnică şi controversele naţionale.

E. Cooperarea regională transfrontalieră, în domeniul politic, economic şi cultural, va stopa, pe de o parte, ostilitatea politică dintre diferitele părţi ale frontierelor naţionale, iar pe de altă pare, va înlocui soluţiile perimate ale statelor naţionale la noile provocări ale globalizării.

Tratatul de la Maastricht al Uniunii Europene a însemnat o schimbare fundamentală în politica regională europeană. Tratatul a stabilit convergenţa criteriilor de aderare la Uniunea Monetară Europeană (UME). Din textul acestui tratat un punct se referă la dezvoltarea regională. Fondul de aderare a fost stabilit pentru a face ca cele "patru state membre subdezvoltate”: Irlanda, Grecia, Spania, Portugalia, să întrunească criteriile de aderare la UME. 

Tratatul a pus bazele unei instituţii noi - Comitetul Regiunilor (COR), iar competenţa acestuia este bine reflectată în cuvintele doamnei Edit Soos:

„Membrii din regiunile puternice susţin că trebuie găsite mijloacele de articulare pe mai departe a vocii acestui nivel, şi acest lucru nu va fi posibil cu 

 

adevărat atâta timp cât influenţa directă a Comitetului Regiunilor asupra proceselor legislative europene este atât de modestă."

Uniunea Europeană a apărut ca un actor în relaţia dintre regiuni şi puterile centrale ale statelor. Uniunea, în mod special Comisia, au încercat în mod activ să sprijine dezvoltarea regională.

Una dintre tendinţele regionalismului economic din cadrul Uniunii Europene este necesitatea obţinerii de fonduri suplimentare pentru regiunile slab dezvoltate.

Criza reprezentării politice şi sociale moderne, a legitimităţii şi a participării, are consecinţe fundamentale în toate sferele civilizaţiei noastre. Atât politica internă, cât şi politica internaţională au suferit schimbări radicale în ultimele decenii.

Regionalismul de jos în sus şi internaţionalizarea de sus în jos constituie o provocare la adresa statelor naţionale moderne, ale politicii naţionale şi actori suverani ai societăţii internaţionale. Raţiunea şi persoanele care acţionează raţional, pe care se bazează de fapt multe teorii importante ale relaţiilor internaţionale, sunt supuse unei critici dure. Reapariţia unor identităţi colective comunitare ne-moderne, în anii unei faze noi de modernitate, este un semn al crizei mai sus menţionate.

Modernitatea universală a atins aproape toate regiunile lumii, chiar cele mai îndepărtate, prin colonizare şi socialism statal. A. D. Smith scria despre identităţile colective:

„Identităţile colective tind, totuşi, să fie persuasive şi persistente. Ele nu devin subiectul unor schimbări rapide şi tind să fie mai intense şi mai durabile, chiar atunci când un număr considerabil de oameni nu le mai simt şi recunosc puterea. Acest fapt este real mai ales pentru identităţile religioase şi etnice, care chiar în era premodernă au fost deseori politizate.”

Uniunea Europeană stă la răscruce de drumuri şi trebuie să menţioneze clar modul în care lărgirea va afecta cadrul instituţional al Uniunii şi securitatea şi identitatea europeană pe termen lung.

Interpretarea greşită a crizei din Iugoslavia - nefiind înţelese conceptele diferite ale etno - naţionalismului şi ale politicii de către organismele vestice, inclusiv Uniunea Europeană, au zguduit credinţa într-o alternativă democratică pan-europeană şi în general, în instituţiile internaţionale.

Şansa istorică din anii 1989 - 1990, de a institui o Europă adevărată, a dispărut; pentru a recâştiga speranţele este nevoie de o politică mai dinamică faţă de lărgirea cadrului european.

R. Kearney susţine: "Acest lucru ar determina o Europă unită în care diferenţele culturale şi politica economică periferică ar evolua.

Una din provocările cheie cu care se confruntă Europa post-modernă va fi asocierea unui sens global al devenirii , un sens local al apartenenţei; şi aceasta necesită o revizie a modelelor moştenite ale suveranităţii naţionale. 

 

 

 

O întrebare decisivă, în momentul în care intrăm într-o Europă post-modernă, trebuie să fie: cum să realizezi o împărţire egală a loialităţii pentru regiuni, naţiuni şi federaţii." Europa are un viitor numai dacă toate nivelurile conlucrează. 

Politicile pot fi aliniate numai prin coordonare şi nu prin confruntare între niveluri: local, regional, naţional şi supranaţional. Această coordonare trebuie să ia subsidiaritatea ca principiu central, reflectâd trăsăturile particulare ale fiecărui stat membru...

 

 

„(...) Seminţele Uniunii au fost semănate de 6 ţări. Acum suntem 15, dar

Uniunea Europeană nu este completă încă. Lărgirea cadrului european prin includerea Europei Centrale şi de Est şi a Ciprului este o oportunitate istorică - pentru ei şi pentru noi. Intr-adevăr, este o obligaţie morală. Ne aflăm alături de ei pe drumul democraţiei, acum democraţia noastră europeană, mai largă, trebuie să le acorde locul pe care îl merită din plin...

(...) Autorităţile regionale, municipale şi locale ale Europei doresc să contribuie la idealul european. Legăturile transfrontaliere, cooperarea interregională şi parteneriatul local aduc realitatea Europei aproape de cetăţenii ei."

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Capitolul III

 

 

Organizaţii internaţionale. State naţionale

 

Începând cu anul 1860 s-au demarat o serie de inţiative cu privire la adoptarea unei legislaţii internaţionale. În acest sens au fost semnate o serie de convenţii, la început pentru a rezolva problemele tehnice, apoi pentru a rezolva rivalităţile existente între naţiuni şi pentru aceasta au fost puse în funcţiune instrumentele unei justiţii internaţionale. 

După 1918 responsabilii politici mondiali apreciază că este necesară o organizaţie mondială, pentru a rezolva, printre altele, şi problema naţionalităţilor. S-a întemeiat Societatea Naţiunilor, întărită de Curtea permanentă de Justiţie internaţională, care va deveni în cadrul ONU, Curtea Internaţională de Justiţie.

Societatea Naţiunilor s-a născut din afirmarea naţionalismelor învingătorilor. Dacă războiul fusese făcut în numele idealului naţional, pacea se bazase pe acelaşi ideal şi, fiind state-naţiune, au hotărât să creeze între ele o organizaţie internaţională în care fiecare rămâne suveran. 

"Scurta istorie a Societăţii Naţiunilor a fost cea a triumfului naţionalismelor istorice asupra unui ideal generos, dar abstract şi îndepărtat, de cooperare internaţională. Promotorii săi, prea încrezători în puterea raţiunii, au subestimat-o pe cea a forţelor sentimentale, care hrănesc egoismul sfânt al statelor-naţiune."

După 1919 nu se mai vorbeşte despre "principiul naţionalităţilor", ci despre "dreptul popoarelor de a dispune de ele însele".

Organizaţia Naţiunilor Unite, întemeiată după al doilea război mondial, contribuie, într-un fel, adesea criticat, la elaborarea şi la folosirea diferitelor aspecte ale dreptului popoarelor de a dispune de ele însele.

Dreptul organizaţiilor internaţionale nu are forţa dreptului statelor-naţiuni. Dreptul internaţional este un drept al coexistenţei între statele suverane şi concurente, un drept al comunităţii internaţionale şi al umanităţii.

Uniunea Europeană corespunde la ceea ce denumim o internaţională voluntară. Regruparea naţiunilor europene într-un ansamblu regional nu înseamnă numai redarea mijloacelor de a rivaliza cu alte naţiuni, mai înseamnă să le permiţi să exercite împreună forţele pierdute în mod individual.

Progresele comunităţii se datorează sintezei operate de aporturile cele mai pertinente ale doctrinelor liberale şi socialiste.

 

 

 

De la liberalism, a folosit noţiunile de piaţă, de concurenţă, de libertate de a întreprinde şi de a face comerţ.

De la socialism a preluat ideea că libertatea nu merge fără un minim de organizare şi solidaritate, şi pentru a accede la "Club Europa" trebuie să fie democraţie.

Europa comunitară, care îşi caută încă drumul, se găseşte confruntată, la deşteptarea naţionalităţilor în cealaltă Europă, cu o serie de orori pe care le-a crezut uitate în istorie. Perioadei euforice de după 1989, i-au urmat momente de decepţie: cererilor de aderare pe care ea nu poate să refuze să le asculte, Europa de Vest le-a răspuns cu acorduri de cooperare. Nu fără motiv! Prudenţa Comunităţii este de altfel înţeleasă de cealaltă Europă.

Nu trebuie ţinut cont numai de calendarul pe care l-au fixat, dar, trebuie, de asemenea, să onorezi un calendar cu mult mai complex, cel pe care lumea îl impune şi care este parte integrantă a milioanelor de calendare autonome, care impun o multitudine de fenomene naturale, istorice şi umane.

Cererile reînnoite de aderare ale ţărilor ca Polonia, Republica Cehă, Ungaria, România nu sunt bazate numai pe necesităţi economice, desemnate în sens larg, ci şi pe ideea că problemele naţionalismelor ar fi mai bine administrate în interiorul Europei - Uniunea Europeană.

Uniunea apare ca simbol al unei realităţi de acum înainte, inevitabile: ea a adunat naţiuni decise să pună capăt luptelor de tip fratricid, cu scopul de a face faţă sfidărilor secolului XXI; pentru aceasta ea a construit instituţii tot atât de eficiente pe cât poate fi o opera omeneasca.

Ea poate servi ca model în multe privinţe: adunare de naţiuni care-şi modelează destinul cu scopul de a scăpa de orice hegemonie internaţională; acţiune internaţională ca rezultat al ambiţiilor comune ale Europei; filosofie politică nouă care se îndepărtează de faptele părinţilor aţâţători la război, pentru a acorda naţiunilor care o compun un pact social care exclude forţa.

Ea este un model al unor instituţii care se modifică de azi pe mâine, nu fără dificultăţi, dar în respectul naţiunilor care doresc să contribuie la aceasta.

Faptul pozitiv pentru ţările Europei Centrale şi Orientale este că, prin unica sa prezenţă, prin programele sale continue, Europa de Vest a minat din interior dogma marxist-leninistă despre contradicţiile imperialismului şi a contribuit în totalitate la înfrângerea istorică a blocului comunist. De aceea, nu este nimic mai uman decât să vedem că la uşa sa bat mai multe naţiuni din vechiul stat sovietic.

Pentru a intra în Uniunea Europeană, trebuie să îndeplineşti mai multe condiţii. Cea mai importantă este cea politică, conform căreia statul solicitant trebuie să fie o democraţie.

Pentru ţările Europei Centrale şi Orientale, Uniunea este un model politic şi economic, şi astfel, apelul lor nu a rămas fără ecou în Uniunea Europeană. Dar, pentru Comunitate nu este vorba numai să stimulezi ţările Europei Centrale şi Orientale, ci să le faci adevărate partenere.

Pentru aceasta ea a ales să fie realistă în practicarea acordurilor după listă. Acordurile de comerţ şi cooperare au fost diferite, în funcţie de interesele comune sigure, dar şi după capacitatea acestor ţări de a se integra într-un timp mai mult sau mai puţin îndelungat, în sistemul comercial internaţional şi într-o logică democratică.

La Consiliul European, ţinut la Cannes, în 1994, procesul de aderare a ţărilor Europei Centrale şi Orientale s-a accentuat. Consiliul European a amintit importanţa pe care o acordă statele membre pregătirii aderării acestor ţări în Uniune.

Au fost adoptate concluziile miniştrilor referitoare la "Carta Albă ", care este destinată să le însoţească eforturile în vederea integrării lor în Convenţia internă şi descrie măsurile pe care Comisia le consideră esenţiale.

Incepând cu 1955, şi Consiliul European de la Essen a demarat "Dialogul structurat". Dialogul structurat funcţionează bine, dovada este nu numai iniţiativa adresată şefilor de stat şi de guvern a nouă ţări foste comuniste ci şi multiple reuniuni ţinute la nivel ministerial. Cei 15 au chemat ţările invitate să aplice acordurile prevăzute de Pactul de stabilitate, pentru a ameliora relaţiile de bună vecinătate în ansamblul Europei.

Din partea Uniunii evaluarea care are drept scop naţionalismele din Europa Centrală şi Orientală nu este lipsită de reticenţe.

"Am vrea să facem din acestea elevi docili şi admirativi, dar ei decepţionează cu istoriile lor complicate, cu ura lor ţi trecutul lor. Mai mult, ei sunt din ce în ce mai puţin admiratorii noştri, puţin ciudaţi, încăpăţânaţi şi uneori mândri, distrugând acest rol ideal de Pygmalion, pe care l-am fi dorit atât să-l jucăm.”

Experţii Uniunii Europene şi ai Consiliului Europei au încă multe zile în faţă pentru a făuri mentalităţile mecanismelor democraţiei: multipartitismul, alegerile netrucate, libertăţile esenţiale respectate, controale jurisdicţionale fără corupţie. Toate ţările Europei Centrale şi Orientale nu sunt pe aceeaşi poziţie, pe calea democratică.

In scopul de a scurta naţionalismele periculoase care au tendinţa de a deveni corpul ideologic al neo-comunismului, Uniunea Europeană are dreptate atunci când atrage atenţia fără încetare conducătorilor ţărilor vizate asupra construcţiei unei veritabile democraţii. Moştenirea fiind grea, tranziţia ar trebui să fie lungă şi convergenţa cu instituţiile comunitare va fi dificilă.

Este necesar ca Vestul să se ferească de un discurs global asupra problemei, căci fiecare naţiune îşi redescoperă istoria, trecutul său cultural, pe care comunismul l-a ascuns, în ciuda multor eforturi în acele vremuri atât de sumbre, de a păstra în rădăcinile lor profunde.

Multe ţări au grave probleme de rezolvat cu minorităţile naţionale; datorită bunei sau proastei gestiuni, ele vor intra sau nu în Consiliul Europei, şi, ca urmare, în Uniunea Europeană. Orice derivă naţionalistă ar fi fatală, toţi ştiu, dar puţini au posibilitatea psihologică de a depăşi tensiunile milenare.

Uniunea Europeană, în perspectiva unei extinderi, s-a preocupat să propună soluţii privind aceste probleme ale minorităţilor. Este necesar a încuraja toate ţările să aibă raporturi de bună vecinătate, iar problemele care se referă la minorităţi şi la frontiere să fie rezolvate pe calea unui proces de negociere bilaterală.

Uniunea pare să uite că unii din membrii săi, ca Grecia, Regatul Unit, Spania, Belgia, nu şi-au rezolvat litigiile, în ceea ce priveşte minorităţile lor şi poate ea nu este cea mai nimerită pentru a da lecţii de rezolvare paşnică a acestor tipuri de conflicte, pe calea tratatelor bilaterale.

Drama din Iugoslavia este un exemplu, în care Uniunea Europeană nu a putut nici să prevadă, nici să oprească procesele sângeroase ale dislocării. Absenţa unei politici externe de securitate comună a arătat o slăbiciune care va dura atâta timp cât uniunea politică nu va fi realizată. O mare dezbatere politică a revenit în centrul atenţiei :destinul naţiunii. 

Naţiunile vor dispărea în cadrul Uniunii Europene, după cum o spun unii autori şi oameni politici ?

Cu siguranţă că nu, dar Europa le va organiza în mod diferit, fără îndoială, faţă de modelul ales de fondatorii vechilor federaţii, al căror exemplu este cel al S.U.A.

Philippe Seguin se întreabă dacă singurul şi unicul spaţiu legitim al exercitării democraţiei este naţiunea.

Răspunsul este că poporul este suveran, el îşi organizează suveranitatea aşa cum o înţelege la nivelul pe care îl consideră cel mai potrivit. Este de înţeles de ce "părinţii" au dotat Europa cu instituţii specifice şi mecanisme economice originale, toate evolutive.

Tratatul de la Maastricht, chiar dacă nu conţine cuvântul „federaţie", se înscrie totuşi într-o dinamică federală: cetăţenia europeană, moneda unică şi, pe termen lung, politica externă şi de securitate comună.

Pariul european este esenţialmente cel al valorilor europene; construirea unei Europe-naţiune, care să fie o familie a naţiunilor care respectă identităţile naţionale, dar, de asemenea, capabilă să-şi asume un rol semnificativ, datorită înţelepciunii pe care i-o conferă luarea în calcul a unui trecut plin de zgomot şi de violenţă.

Juriştii vor avea în vedere o uniune de state-naţiuni europene, ca un ansamblu instituţional de tip nou, sui generis, în care omogenizarea ar trebui să cedeze locul diversităţii, complexităţii, varietăţii liberei adeziuni a fiecărui popor în respect cu postulatul democratic fondator de tratate. În acest ansamblu nu va trebui să uităm naţionalismele identitare - ascunse adesea de denigratori sub numele de regionalisme - căci la vest sunt problemele Irlandei, ale Cataloniei, ale Ţării Bascilor şi al diferenţei lingvistice între flamanzi şi valoni, şi la est - lăstarii unui naţionalism ascuns sub un pseudo-comunism. 

O Europă cu 30-35 membri nu va putea fi guvernată pe calea consensului şi de către o putere de durată, parţială sau aleatorie. Va trebui găsită o soluţie pentru a face să funcţioneze veritabile legislative şi executive, sprijinite pe o dublă legitimitate: cea independentă a statului şi cea colectivă a naţiunilor.

Întrebarea este dacă au reuşit cele două Europe să aşeze naţionalismele în forme juridice potrivite.

Ar fi hazardat să se răspundă pozitiv. Construcţia comunitară oscilează între confederaţie şi federaţie. Cu Maastricht, dezbaterea a devenit publică şi este important de ştiut ce formă juridică va lua Uniunea pentru a înfrâna într-o manieră mai mult sau mai puţin eficientă, mai mult sau mai puţin justă, naţionalismele care s-au trezit în Europa de est şi cum va putea fi Uniunea Europeană o structură juridică, deschizându-se spre estul în care naţionalismele sunt încă vii.

